**Уул уурхайн салбарын орлогыг тусад нь бүртгэх асуудлыг судлах үүрэг бүхий**

**Ажлын I хэсгийн хурлын тэмдэглэл №1 /2015-03-23/**

Ажлын I хэсгийн хурал 2015 оны 3 дугаар сарын 23-ний өдрийн 15:00 цагт ОҮИТБС-ын ажлын албанд зохиогдов. Хуралд хэсгийн гишүүн Татварын ерөнхий газрын ахлах байцаагч Ч.Батчимэг, Бороо гоулд ХХК-ийн татварын нягтлан бодогч П.Болормаа, нарийн бичиг/ажлын албаны мэргэжилтэн Б.Дэлгэрмаа нар оролцов.

Ажлын хэсгийн ахлагч Н.Дорждарь, гишүүн Сангийн яамны Төсвийн бодлого, төлөвлөлтийн газрын мэргэжилтэн Б.Тэлмүүн нар хуралд оролцсонгүй.

Хурлын эхэнд нарийн бичиг Б.Дэлгэрмаа гишүүдэд ажлын удирдамжийг товч танилцуулав. Ажлын хэсгийн ахлагч эзгүй байсан тул гишүүд хийх ажлын цар хүрээний талаар санал солилцсоныг дор хураангуйлан тэмдэглэв.

Д.Батчимэг: Хийх гэж буй ажлынхаа зорилгоо маш тодорхой томъёолох, хүн бүр жигд ойлголттой болох хэрэгтэй байна. Энэ асуудлыг Дорждарь ахлагч өөрөө гаргаж тавьсан, яг ямар хүрээнд асуудлыг боловсруулах талаар өөрийнх нь байр суурийг сонсох хэрэгтэй. Миний ойлголтоор олборлох компаниуд ихэнх нь давхар бизнестэй байгаа, тэр болгоны борлуулалтын орлогыг салгаж бүртгэх, татвар ногдуулах зэрэг нягтлан бодох бүртгэлийн нарийн асуудал руу орвол энэ их том асуудал болно.

П.Болормаа: Манай компанийн хувьд үндсэн үйл ажиллагаа нь уул уурхай учраас бусад бизнесийн орлого харьцангуй бага, байлаа гэхэд бид стандартынхаа дагуу бусад орлогод бүртгэдэг, төсөл бүрээр ашиг, алдагдал зэрэг бүртгэлийг нарийвчлан хөтөлж болно. За тэгээд компанийн зүгээс төсөл бүрээр бүртгэлээ салгаж тооцлоо гэж бодоход нөгөө талд тайлагнаж байгаа Засгийн газар яаж салгах уу? Олон бизнестэй компани тэр болгоныг салгаж тооцоход мэдээж хүндрэлтэй, тухайлбал хүн болгон л бүх төсөл рүү хамт оролцоод л явдаг, тэр хүний цалингийн зардлыг яаж тооцох уу? За яахав ажилласан цагийн бүртгэлээр тооцлоо гэж бодоход нөгөө талдаа Засгийн газар хүлээн авснаа нарийвчлан тооцож тайлагнахад хүндрэлтэй.

Б.Дэлгэрмаа: Үндэсний зөвлөлийн хуралдааны үеэр энэ асуудал яригдсан. Гол нь давхар рестораны бизнестэй компани ОҮИТБС-ын тайланд ороод, нэгтгэгдээд, уул уурхайн орлого гэдэгт тооцогдоод олон нийтэд зарлагдаад байна. Тэгэхээр тэр 1,5 их наяд гээд байгаа татварын орлого яг цэвэр уул уурхайгаас мөн үү гэх эргэлзээ үүссэн байгаа юм. Тэгэхээр миний санал бол эхлээд уул уурхайн орлогыг ямар байгууллагууд тооцож, нийтэд мэдээлдэг, жишээлбэл Үндэсний статистикийн газар, Үндэсний аудитын газар, Сангийн яам, ОҮИТБС зэрэг байгууллагууд ямар арга аргачлалыг ашиглаж байгааг буюу тусгай зөвшөөрөл эзэмшигч 1600 компаниас хэдийнх нь орлогыг хамруулж тооцдог, хамрагдсан компаниудаас хэд нь давхар бизнестэй байна, тэр нь үнийн дүнд нөлөөлөхүйц материаллаг байна уу гэдгийг эхлээд судлаад үзвэл яасан юм бэ? Тэгээд үнэхээр материаллаг их хэмжээний байвал тэр давхар бизнесийн орлогыг салгах нарийн асуудал руугаа орвол яасан юм бэ? Хэрэв материаллаг биш байвал үүнийг нарийвчлахгүйгээр өөр асуудалд анхаарлаа хандуулах нь зохимжтой гэж бодож байна.

П.Болормаа: Тийм. Санаачилгын зорилгоосоо хазайгаад, өөр зүйл рүү ороод байх шиг ажиглагдаж байна.

Ч.Батчимэг: Гэхдээ энэ асуудал чухал л даа. Олборлох салбар гээд ярихаар Уул уурхайн яам, мэргэжлийн байгууллагууд нэг өөр тоо ярьдаг. Татварын байгууллага нэг өөр тоо яриад энэ тоонууд зөрөөд байгаа юм. Уул уурхайн яамнаас олборлох салбар гэдэгт юуг хамруулж тооцох вэ гэдэг талаар нэгдсэн тодорхойлолт гаргах хэрэгцээ байгаа юм. Тэгэхээр энэ ажлын хэсэг олборлох салбарт ямар орлогыг хамруулах талаар тодорхойлоод санал оруулж болно. Жишээ нь манай татварын байгууллага гэхэд олборлох салбарт ашиглалтын лицензтэй компаниудын хүрээнд тоо мэдээг тооцдог, гэтэл амьдрал дээр ямар ч тусгай зөвшөөрөлгүй компани ашигт малтмал экспортлоод ашиг олоод байдаг, үүнийг бид асуудал болгож тавьсан. Тэгэхээр дан ганц ашиглалтын лицензээр хязгаарламааргүй юм шиг байгаа юм. Энэ талаарх иргэний нийгмийн саналыг сайн сонсох хэрэгтэй. Баяжуулах үйлдвэр, тээврийн компаниуд, катеринг үйлчилгээ үзүүлэгч компаниуд орох л ёстой. Судалгааны хувьд эхний ээлжинд 2013 оны 250 аж ахуйн нэгжийг судлах. Хэдэн хувь нь үндсэн үйл ажиллагаа нь уул уурхай, хэд нь давхар бизнестэй? Давхар бизнесийн орлого нь нийт орлогын хэдэн хувийг эзэлж байна гэх зэрэг. Энэ мэдээллийг Сангийн яамны Нягтлан бодох бүртгэлийн газраас санхүүгийн тайлангаас нь авах хэрэгтэй.

П.Болормаа: Манай улсад НББ-н стандарт сайн мөрдөгддөггүй учраас компаниуд борлуулалтын орлогоо тус бүрээр бүртгэж байна уу? нэг бүртгэж байна уу? гэдэг нь эргэлзээтэй.

Ч.Батчимэг: Ер нь ашиглалтын лицензтэй компаниудаас барилгын материалын лиценз эзэмшигчдийг хасаад үлдсэн дээр нь ажиллах хэрэгтэй. Санхүүгийн тайлан, уулын ажлын тайлантай нь харьцуулна. Хэрэв ийм хүрээнд ажиллана гэвэл Дорждарь ахлагч ажлын хэсэгтээ Уул уурхайн яамнаас, Ашигт малтмалын газраас, Сангийн яамны Нягтлан бодох бүртгэлийн газраас, Статистикаас холбогдох ажилтнуудыг оруулах хэрэгтэй. Ажлын даалгавраа нарийн тодорхойлох хэрэгтэй.

Б.Дэлгэрмаа: Баяжуулах үйлдвэр, оператор компаниуд ОҮИТБС-ын тайланг сайн дурын үндсэн дээр тайлагнаж байгаа. Засгийн газар зөвхөн тусгай зөвшөөрөл эзэмшигчээр тайлан гаргадаг. Одоо нөхцөл байдал бол ийм байна. Тэгэхээр дараагийн хурал болтол дээр дурьдсан байгууллагууд руу хандаж мэдээлэл цуглуулъя.

Ч.Батчимэг: Ингэхэд давхар бизнесийн орлого гэж борлуулалтын орлогыг яриад байна уу? татварын орлогыг яриад байна уу?

Б.Дэлгэрмаа: Татварын орлогыг салгаж бүртгэх гэж ойлгоод байгаа.

П.Болормаа: ААНОАТ, НӨАТ бол салгах боломжгүй.

Ч.Батчимэг: Салгаж бүртгэлээ гэж бодоход хуулиудад өөрчлөлт оруулна, маягтуудад өөрчлөлт оруулна. Нилээд ажил болно доо. За тэгэхээр Ажлын хэсгийн ахлагч ирэхээр дахиж хуралдацгаая.

Хурал 15 цаг 40 минутанд өндөрлөв.

Хурлын тэмдэглэлтэй танилцсан:

 ББЗХ-ийн зохицуулагч: Н.Дорждарь

Хурлын тэмдэглэл хөтөлсөн:

 ОҮИТБС-ын ажлын албаны

 мэргэжилтэн Б.Дэлгэрмаа